Vabariigi Presidendi hariduspreemia

Vabariigi Presidendi hariduspreemia on sihtasutuse Vabariigi Presidendi kultuurirahastu poolt teenekatele Eesti haridustegelastele antav auhind.

Igal aastal antakse välja kolm preemiat suurusega 4800, 3500 ja 2900 eurot. Preemiat rahastab Danske Bank, aastail 2003–2008 oli rahastaja Hansapank. Vabariigi Presidendi hariduspreemiale saab esitada Eesti hariduselus väljapaistvaid tulemusi saavutanud õpetajaid, õppejõude, haridusasutuse juhte või töötajaid, õpikute koostajaid, samuti haridusalaste praktiliste uuenduste algatajaid ja ellurakendajaid või haridusametnikke. Preemia saaja valib välja kultuurirahastu nõukogu.

Vabariigi Presidendi hariduspreemia laureaadid
 2003 – Tarmo Kerstna, Ülenurme Gümnaasiumi õpetaja-metoodik, kauaaegne direktor ja hariduselutegelane; Kersti Nigesen, Vanalinna Hariduskolleegiumi juhataja, uut tüüpi haridusasutuse ja ainulaadse haridusmudeli looja; Martin Ehala, TPÜ eesti keele õppetooli juhataja, professor ja õppekirjanduse koostaja.
 2004 – Jüri Vene, kauaaegne koolijuht, Miina Härma Gümnaasiumi õpetaja; Tiia-Ester Loitme, lastekoori Ellerhein juhataja 1989. aastast, muusikaõpetaja, rahvusvaheliselt tunnustatud koorijuht ning koolimuusika pedagoog; Irene Käosaar ja Peeter Mehisto, eduka keelekümblusprogrammi juhid ja uue keeleõppemetoodika juurutajad Eestis.
 2005 – Lauri Leesi, Tallinna Prantsuse Lütseumi direktor, humanistliku vaate viija õppe-ja kasvatustegevusse; Inge Unt, Tartu Ülikooli emeriitprofessor, Eesti didaktikakoolkonna rajaja; Evald Laprik, kauaaegne hariduselu korraldaja, Eesti Koolijuhtide Ühenduse asutaja.
 2006 – Helgi Uudelepp, Gustav Adolfi Gümnaasiumi matemaatikaõpetaja; Mart Kuurme, Tallinna Reaalkooli füüsikaõpetaja; Rein Grünbach, Viljandi C. R. Jakobsoni nimelise Gümnaasiumi kunstiõpetaja.
 2007 – Tiina Talvi, Lümanda Põhikooli bioloogiaõpetaja ja direktor; Ene Jakobson, tantsuansambli "Sõleke" looja ja kauane eestvedaja; Vladimir Ossipov, Tallinna 53. Keskkooli keemiaõpetaja.
 2008 – Nora Mals, Tallinna Reaalkooli vene keel õpetaja; Ülle Liiber, TÜ loodus- ja tehnoloogiateaduskonna õppejõud, geograafiaõpikute autor ja geograafiaõpetajate koolitaja; Urve Krause, Pärnu Kuninga Tänava Põhikooli direktor.
 2009 – Urmas Kokassaar, TÜ loodus- ja tehnoloogiateaduskonna loodusteadusliku hariduse keskuse bioloogia didaktika lektor ning Hugo Treffneri gümnaasiumi bioloogia ja keemia süvaõppega loodussuuna bioloogiaõpetaja; Terje Varul, Kolga Keskkooli eesti keele ja kirjanduse õpetaja; Heli Adamovitš, Narva lasteaia Päikene juhataja.
 2010 – Leili Sägi, Pärnu Vene Gümnaasiumi eesti keele ja kirjanduse õpetaja; Villu Baumann, Haapsalu Sanatoorse Internaatkooli töö- ja tehnoloogiaõpetuse õpetaja; Maia Lilje, Georg Otsa nimelise Tallinna Muusikakooli muusikaajaloo õpetaja.
 2011 – Viivi Maanso, Tallinna Ülikooli emeriitdotsent; Andres Talts, Tallinna Reaalkooli matemaatikaõpetaja; Reet Noorlaid, Tartu Miina Härma Gümnaasiumi inglise keele õpetaja.
 2012 – Aime Punga, Hugo Treffneri Gümnaasiumi õppealajuhataja; Toom Õunapuu, pedagoogikateadlane, eesti keele õpetamise metoodik ja õppekirjanduse autor; Urve Keskküla, Tallinna Nõmme noortemaja liikumisrühma õpetaja, võimlemispidude ja mitmete tantsupidude kunstilise toimkonna liige, võimlemiskavade autor-lavastaja.
 2013 – Tiiu Peäske, Tallinna Muusikakeskkooli keelpilliosakonna juhataja, kauaaegne viiuliõpetaja ning tuntud interpreetide õpetaja; Epp Vodja, Junior Achivement Eesti tegevjuht, Tallinna 21. Kooli majandus- ja ettevõtlusõpetaja ning õpilasfirmade programmijuht; Mart Noorma, Tartu Ülikooli õppimise ja õpetamise arenduskeskuse juhataja, loodus- ja tehnoloogiateaduskonna õppeprodekaan, tudengisatelliidi projekti algataja ja juht ning teaduse populariseerija.
 2014 – Kadri Leppoja, Miina Härma Gümnaasiumi muusikaõpetaja; Väino Ratassepp, aktiivne ja pika kogemusega pedagoogikateadlane ja keemiaõpetaja; Galina Trofimova, Ida-Virumaa Kutsehariduskeskuse tehnoloogiaõppe osakonna juhataja.
 2015 – Lilian Tambek, Viljandi kutseõppekeskuse füüsikaõpetaja ja Taibukate Teaduskooli juht; Hele Kiisel, Hugo Treffneri Gümnaasiumi kauaaegne matemaatikaõpetaja; Hendrik Agur, Gustav Adolfi Gümnaasiumi direktor. Reaalteaduste eripreemia pälvis Miina Härma gümnaasiumi keemia- ja füüsikaõpetaja Erkki Tempel.

Viited

Välislingid
 "Ilves andis kätte hariduspreemiad", Postimees, 1. november 2012.
 "Vabariigi presidendi kultuurirahastu hariduspreemiad 2013" Õpetajate Leht, 31. oktoober 2013. 
 "President Ilves: kool aidaku noortel toime tulla tänapäeva ohtudest tekkinud vääras infoklimbis" Delfi, 19. november 2015.

Kategooria:Eesti auhinnad